A Bizottság 1874/2003/EK rendelete

(2003. október 24.)

egyes tagállamok súrlókór elleni nemzeti védekezési programjainak jóváhagyásáról és a 2003/100/EK határozat alapján juhok TSE-rezisztenciájának kialakítását célzó tenyésztési programokra vonatkozó kiegészítő biztosítékok meghatározásáról és eltérések nyújtásáról

(EGT vonatkozású szöveg)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb az 1234/2003/EK bizottsági rendelettel [1] módosított, az egyes fertőző szivacsos agyvelőbántalmak megelőzésére, az ellenük való védekezésre és a felszámolásukra vonatkozó szabályok megállapításáról szóló, 2001. május 22-i 999/2001/EK európai parlamenti és tanácsi rendeletre [2], és különösen annak VIII. melléklete A. fejezete 1. szakaszának b) ii. pontjára,

mivel:

(1) A 999/2001/EK rendelet előírja a tagállamok súrlókór elleni nemzeti védekezési programjainak engedélyezését, ha azok megfelelnek az azon rendeletben megállapított bizonyos feltételeknek. A 999/2001/EK rendelet előírja bármilyen olyan kiegészítő biztosítékok meghatározását is, amelyek a Közösségen belüli kereskedelem és a behozatal vonatkozásában az említett rendeletnek megfelelően szükségesek lehetnek.

(2) A juhfélékben előforduló fertőző szivacsos agyvelőbántalmakkal szembeni rezisztenciára szolgáló tenyésztési programok létrehozatala minimumkövetelményeinek meghatározásáról szóló, 2003. február 13-i 2003/100/EK bizottsági határozat [3] előírja, hogy minden tagállamnak bizonyos juhfajták tekintetében a TSE-vel szembeni rezisztencia szerinti kiválasztás érdekében tenyésztési programot kell bevezetnie. E határozat előírja annak lehetőségét is, hogy a tagállamok a 999/2001/EK rendeletnek megfelelően benyújtott és jóváhagyott súrlókór elleni nemzeti védekezési programjuk alapján eltérést kapjanak a tenyésztési program létrehozására vonatkozó követelmény alól, amennyiben az az érintett tagállam valamennyi állománya esetében előírja a gazdaságokban elhullott juh- és kecskefélék folyamatos, aktív nyomon követését.

(3) Az állategészségügy érdekében a súrlókór elleni nemzeti védekezési programokat csak akkor lehet jóváhagyni, ha egy tagállam területén a súrlókór alacsony prevalenciájú, vagy egyáltalán nem fordul elő. Svédország 2003. március 7-én és Dánia 2003. szeptember 5-én nyújtotta be a súrlókór elleni nemzeti védekezési programját, amelyek megfelelnek a 999/2001/EK rendeletben megállapított feltételeknek, és a súrlókór mindkét tagállam területén valószínűleg alacsony prevalenciájú, vagy egyáltalán nem fordul elő. Ennek megfelelően e tagállamok súrlókór elleni nemzeti védekezési programját jóvá kell hagyni.

(4) A súrlókór elleni nemzeti védekezési programjuk alapján Svédország és Dánia részére eltérést kell biztosítani a 2003/100/EK határozatban előírt tenyésztési programtól, és meg kell állapítani a 999/2001/EK rendelet VIII. melléklete A. fejezetében és a IX. melléklete E. fejezetében megkövetelt kiegészítő kereskedelmi biztosítékokat.

(5) A jövőben más tagállamok esetében is jóvá lehet hagyni a súrlókór elleni nemzeti védekezési programokat, és meg lehet határozni a kiegészítő biztosítékokat, csakúgy, mint a tenyésztési programok létrehozására vonatkozó követelménytől való eltérést. Ennek megfelelően helyénvaló ezen intézkedéseket rendeletben előírni.

(6) Az ebben a rendeletben előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,

ELFOGADTA EZT A RENDELETET:

1. cikk

A súrlókór elleni nemzeti védekezési programok jóváhagyása

A mellékletben felsorolt tagállamok súrlókór elleni nemzeti védekezési programját a Bizottság jóváhagyja.

2. cikk

A gazdaságokra vonatkozó kiegészítő biztosítékok

(1) A mellékletben felsorolt tagállamokba szánt, a mellékletben nem szereplő más tagállamból vagy harmadik országból érkező juh- és kecskeféléknek olyan juh- és kecskeféléknek kell lenniük, amelyeket születésük óta folyamatosan olyan gazdaságokban tartottak, amelyek az állatok feladásának dátumát megelőző legalább hét évben megfeleltek a következő feltételeknek:

a) nem erősítették meg súrlókór-esetek előfordulását;

b) nem alkalmaztak felszámolási intézkedéseket súrlókór miatt;

c) a gazdaságokban nem tartózkodnak a 999/2001/EK rendelet 13. cikke (1) bekezdésének b) pontjában említett veszélyeztetett állatok.

(2) A mellékletben felsorolt tagállamokba szánt, a mellékletben nem szereplő más tagállamból vagy harmadik országból érkező juh- és kecskeféléktől származó spermát, embriókat és petesejteket olyan donorokból kell nyerni, amelyeket születésük óta folyamatosan az (1) bekezdésben megállapított feltételeknek megfelelő gazdaságokban tartottak.

3. cikk

Hatósági forgalmi korlátozások

(1) A mellékletben felsorolt tagállamok a (2) bekezdésben előírt hatósági forgalmi korlátozásokat az állatok, a sperma, az embriók és a petesejtek legutolsó átvételének dátumától hét éven keresztül azon gazdaságok vonatkozásában alkalmazzák, amelyek juh- vagy kecskeféléket, vagy juh- vagy kecskefélékből származó spermát, embriókat és petesejteket fogadnak, amennyiben:

a) az állatokat, a spermát, az embriókat és a petesejteket a mellékletben nem szereplő más tagállamból vagy harmadik országból kapták; és

b) az a) pontban említett feladó tagállamban vagy a harmadik országban az állatok, a sperma, az embriók és a petesejtek feladását megelőző vagy azt követő három évben megerősítették súrlókór előfordulását.

(2) Az (1) bekezdés a) és b) pontjában említett feltételeknek megfelelő állatokat, spermát, embriókat vagy petesejteket fogadó gazdaságokat hatósági korlátozás alá kell helyezni, hogy juh- és kecskefélék, sperma, embriók és petesejtek ne kerülhessenek be a gazdaságba, és ne hagyhassák el azt, kivéve a közvetlenül vágásra szállított állatokat.

(3) A (2) bekezdésben meghatározott szállítási korlátozásokat nem kell alkalmazni az ARR/ARR prionfehérje-genotípusú juhfélékre, vagy az ARR/ARR prionfehérje-genotípusú donortól származó spermára, embriókra és petesejtekre.

4. cikk

A tenyésztési program létrehozására vonatkozó követelménytől való eltérések

A 2003/100/EK határozat 3. cikke (1) bekezdésének első francia bekezdése alapján a mellékletben szereplő tagállamok számára a Bizottság eltérést biztosít az említett határozatnak a 2. cikke (1) bekezdésében előírt, tenyésztési program létrehozására vonatkozó követelmény alól.

5. cikk

Hatálybalépés

Ez a rendelet az Európai Unió Hivatalos Lapjában való kihirdetését követő 20. napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2003. október 24-én.

a Bizottság részéről

David Byrne

a Bizottság tagja

[1] HL L 173., 2003.7.11., 6. o.

[2] HL L 147., 2001.5.31., 1. o.

[3] HL L 41., 2003.2.14., 41. o.

--------------------------------------------------

MELLÉKLET

Tagállamok, amelyek súrlókór elleni nemzeti védekezési programját jóváhagyták

Svédország

Dánia

--------------------------------------------------